ผู้อำนวยการการเลือกตั้งประจำกรุงเทพมหานคร ขอให้ผู้สมัครและพรรคการเมือง ติดตั้งป้ายหาเสียงให้ถูกต้องตามระเบียบ หลังพบว่ายังมีการติดตั้งป้ายบดบังวิสัยทัศน์เป็นจำนวนมาก
นางสาววิชชุดา เมฆานุวงศ์ ผู้อำนวยการการเลือกตั้งประจำกรุงเทพมหานคร กล่าวว่า วันสุดท้ายของการรับสมัครรับเลือกตั้งสมาชิกสภาผู้แทนราษฎร (ส.ส.) แบบแบ่งเขตเลือกตั้ง ยังคงพบมีการร้องเรียนจากประชาชนกรณีมีการติดตั้งป้ายหาเสียงจำนวนมาก บดบังวิสัยทัศน์ จึงให้ผู้ผู้อำนวยการเขต ในฐานะหัวหน้าหน่วยงาน แจ้งไปผู้สมัครหรือพรรคการเมืองดำเนินการแก้ไขให้เป็นไปตามหลักเกณฑ์ที่สำนักงานคณะกรรมการการเลือกตั้งประจำกรุงเทพมหานครกำหนด หากแจ้งไปแล้วยังไม่ดำเนินการแก้ไข คณะกรรมการการเลือกตั้ง มีอำนาจในการให้รื้อถอน พร้อมกับคิดค่าใช้จ่ายในการรื้อถอนป้ายด้วย อย่างไรก็ตาม คาดว่าตลอดช่วงบ่ายนี้ จะมีผู้สมัครทยอยมาจำนวนมาก เนื่องจากเป็นวันสุดท้ายของการเปิดรับสมัคร จึงขอให้ผู้สมัครทุกคนมาก่อนเวลา 16.30 น.